Man wat glo oor wag ry wil saak 'op goeie wyse' afsluit | Netwerk24
Man wat glo oor wag ry wil saak 'op goeie wyse' afsluit
Die beskuldigde, Johan Steyn (regs), en sy prokureur, Bruce Hendricks, vroeër buite die hof.Foto: Elmarine Anthony
Die prokureur van 'n man wat deur kameras afgeneem is toe hy glo 'n karwag met opset omgestamp en bo-oor hom gery het, sê hulle hoop om die saak "op 'n ordentlike manier" op te los.
Johan Steyn (38) het Donderdag (27 Junie) vlugtig in die plaaslike landdroshof verskyn waar sy saak tot 12 Julie vir 'n streekhofbeslissing uitgestel is.
"Ons gaan probeer om die saak op 'n goeie wyse af te sluit sodat albei kante duidelikheid kry oor dié ding. Ons gaan maar hoor wat die staat uiteindelik sê en wat die hof beslis, maar ons gaan probeer om die ding op 'n beskaafde manier uit te sorteer," het Bruce Hendricks, Steyn se prokureur, buite die hof gesê.
Hendricks het ook in die hof aangedui dat hy reeds in verbinding getree het met die staatsaanklaer van die streekhof met die oog op mediasie.
Steyn staan tereg op aanklag van poging tot moord nadat beeldmateriaal wat wys hoe iemand 'n karwag by Die Boord-winkelsentrum stamp, wyd op sosiale media versprei is. Die voorval het op 30 April plaasgevind en Steyn het homself 'n week later aan die polisie oorgegee.
In die video kan gesien word hoe 'n veiligheidsbeampte met 'n motoris wat by die verkeerde kant van die parkeerplek wil uitgaan, praat en met sy hande beduie.
Die motoris ry dan met die regterkant van sy bakkie bo-oor die beampte. Steyn se borgtog van R2 000 is verleng.